Oblivionis injuriam tenentes et calumnie opportunitatem injustam execrantes, describimus quia Gauserannus de Apagiaco et Gauffredus de Maliaco et uxor sua, nomine Stephania, consilio parentum et amicorum suorum, per manum domni ac venerabilis Landrici Matiscensis episcopi, reddiderunt et dimiserunt et, si quid juris habebant, donaverunt Matisconensi ecclesie, in honore gloriosissimi martiris Christi Vincentii dicate, et canonicis ejusdem loci quicquid habere videbantur, seu quicquid tenuerant in ecclesia Lentiniaci, medietatem videlicet decimarum ejusdem ecclesie preter illud quod Letardus tenebat, ea scilicet ratione quatenus supradictus Matiscensis episcopus et canonici ejusdem loci istos supernominatos et omnes predecessores suos absolverent de peccato quod contraxerant, pro eo quod partem decimarum supradicte ecclesie Lentiniaci injuste tenuerant, et eos beneficiorum Matiscensis ecclesie, ad salutem corporum et animarum suarum, participes esse concederent. Hujus traditionis testes sunt Landricus episcopus, Odo decanus, Johannes precentor, Humbertus de Bellojoco, Gauffredus de Maliaco. Regnante Philippo rege.